雨後極涼簡竹坡四君子
作者：周紫芝
朝代：宋

paragraphs: 江城夏六月，大旱草木黄。
稽首文殊師，駕言天池陽。
爲乞一斗水，普救千里傷。
微雲生寶髻，法雨遍大荒。
霈爲一尺霖，化作三日涼。
老人不耐暑，內熱煎中腸。
吹以碧落風，灌以丹露漿。
我有方丈室，彩榜名妙香。
呼我四君子，聊與之徜徉。
朝憑共烏几，夜宿同方床。
永結無情歡，此樂殊未央。
榮瘁不改觀，死生知有常。
豈不賢俗子，與世隨低昂。
翻手覆手間，此道寧久長。
願我四玉友，永言不相忘。